Peter Skaarup (DF), 2010-05-04:
Tak til justitsministeren for en gennemgang af de bestræbelser, der gøres fra politiets og myndighedernes side og fra regeringens side for at undgå kriminalitet kommende til os udefra.
I Dansk Folkeparti er vi fuldstændig enige i, at det er rigtig godt, hvis man kan bekæmpe den form for kriminalitet, vi taler om her, ved hjælp af efterforskning, ved hjælp af målrettede aktioner efter tip fra forskellige andre lande og andre myndigheder, der kan fortælle os, hvor der kommer nogle ind i landet, der har tænkt sig at begå kriminalitet eller måske har begået kriminalitet.
Men vi må stadig væk erkende, at i forhold til det fintmaskede net, som vi synes der skal være, for at have en reel grænsekontrol, lader den nuværende indsats meget tilbage at ønske.
Vi kunne godt tænke os at vende tilbage til den tid, vi havde, før Schengenaftalen blev indført, altså at vi havde en reel personkontrol ved den dansk-tyske grænse
bl.a. Når vi er i den situation, vi er i i dag som medlemmer af Schengenaftalen, behøver det jo ikke nødvendigvis at betyde, at det skal være politiet i alle tilfælde, der står på den danske grænse og holder øje med, hvem der kommer ind i landet.
Vi har jo dygtige toldere, der også gør en effektiv indsats, og vi må bare erkende, til trods for det, som justitsministeren siger, at politiet og tolderne, der jo ved fra det daglige arbejde, hvor skoen trykker, i høj grad er enige i den tankegang, vi har i Dansk Folkeparti, nemlig at man med de åbne grænser har et meget, meget stort problem.
Vi skal ikke længere tilbage end til den 6. marts, hvor der står i Politiken, at Københavns Politis drabschef Ove Dahl i ret klare vendinger har udtalt sig om de problematikker, der ligger her.
Han sagde bl.a. til Politiken, at det er serbere og andre fra Balkan, og det er i især rumænere.
Videre sagde han, at det er meget omfattende, og at politiet slet ikke har ressourcer til at klare det, men at det fortjener mere opmærksomhed i forhold til den udfordring, der er med kriminalitetsbilledet i hovedstadsområdet.
Det blev fulgt op af en vagtleder fra efterforskningsafdelingen på Station City i København hos Københavns Politi, der sagde:
Men de åbne grænser betyder, at de kriminelle rumænere har nemt ved at rejse rundt i EU.
Det er selvfølgelig en af årsagerne til, at vi ser flere af dem.
Rumænerne er overrepræsenteret i forhold til andre udlændinge, der begår tyveri, bedrageri og anden form for kriminalitet.
De har nemmere ved at komme herop, da de er blevet sværere at udvise som konsekvens af åbne grænser og som konsekvens af muligheden for via EU-medlemskabet at færdes rundt i Schengenområdet.
Så der er noget at tage fat på, og det er det, vi fra Dansk Folkepartis side beder om bliver gjort.
Det, der er vigtigt at gøre sig klart, er, at når man kommer til EU-området, til Schengenområdet, møder man selvfølgelig en såkaldt ydre grænsekontrol ved grænsen mellem EU og resten af verden, men den ydre grænsekontrol lader meget tilbage at ønske, og derfor er det relevant at have en indre grænsekontrol mellem landene.
Ministeren siger så, at det kan vi ikke.
Vi har jo forpligtet os til at have fri passage mellem landene for personer og varer, men så kan man jo spørge: Er det også situationen i andre lande?
Tolker de også reglerne i Schengenaftalen så restriktivt, at man ikke må kontrollere på grænsen?
Nej, det gør de faktisk ikke.
Hvis man kigger på Frankrig f.eks., ser man, at de i Frankrig finder, at grænsekontrollen ved Benelux-landegrænserne er af væsentlig betydning for narkotikabekæmpelsen.
Det er så deres argument i Frankrig for at opretholde – og det har de har fået lavet en aftale om – kontrol med Benelux-landegrænserne.
Den politiske beslutning blev dengang begrundet med bekæmpelsen af narkotrafik, som stammede fra Holland, men argumenterne, kan man jo så sige, er lidt ligegyldige.
Sagen er, at der er en national grænsekontrol.
Der står en tolder ved færgen, der lige ser, hvad det er for en bil, og hvad det er for nogle mennesker, der kommer ind i Sverige, og som har mulighed for at udøve en kontrol, hvis man vurderer, at der er grund til at vifte en bil ind til siden.
Det er også et udtryk for, at man på den svenske side har afsat langt flere ressourcer til den her kontrol.
Og hvad sker der?
Jo, man fanger også væsentligt mere ved grænsen, meget større partier narkotika, meget større partier amfetamin, hash osv. Så der er grund til at indføre kontrol.
Hvorfor?
Jo, fordi man kan stoppe illegal import af forskellige ulovlige varer til landene.
Vi skal tage stilling til det og gøre noget ved det.
Derfor vil vi her under debatten i dag fremsætte et forslag til vedtagelse, og jeg vil lige læse det op: Forslag til vedtagelse
»Folketinget konstaterer, at de åbne grænser mellem Schengenlandene bl.a. har den negative konsekvens, at det er blevet lettere for kriminelle personer at komme ind i Danmark, lettere at smugle narkotika ind i landet m.v., og derfor pålægger Folketinget regeringen inden for rammerne af Schengen at sikre, at grænsekontrollen styrkes, ved at man gennemfører langt flere kontroller ved grænsen, end tilfældet er i dag.«